แผงลอยดิจิทัล
โดย...ต้นหลิว liuposttoday@gmail.com
13 ก.ค. 2558

โดย...ต้นหลิว [email protected]
ปกติแล้วเวลาจะดูเรื่องนวัตกรรมทางการเงินอะไรใหม่ๆ ในแถบอาเซียนบ้านเรา หลิวมักจะคิดถึงสิงคโปร์ก่อนเป็นที่แรก เพราะเป็นประเทศที่ดูจะตื่นตัวกับนวัตกรรม และการนำนวัตกรรมมาใช้จริงในชีวิตประจำวัน ให้เกิดมูลค่าทางเศรษฐกิจที่แท้จริงมากกว่าจะกองอยู่แต่ในห้องวิจัย 
ล่าสุด เห็นข่าวในสิงคโปร์ระบุว่า เทคโนโลยีการชำระเงินผ่านโทรศัพท์มือถือเริ่มที่จะแพร่หลายในสิงคโปร์มากขึ้นในกลุ่มพ่อค้าแม่ค้าทั่วไป แม้แต่ร้านค้ารถเข็นที่อยู่นอกห้างสรรพสินค้าและโรงแรมกันแล้ว
เพราะบรรดาผู้ขายเทคโนโลยีเริ่มที่จะยอมแลก หรือเรียกว่ายอมลดราคาให้กับผู้เล่นรายย่อย เพื่อหวังขยายตลาดไปยังกลุ่มแมสให้มากขึ้น ทำให้ร้านค้าต่างๆ ยอมหันมารับเทคโนโลยีใหม่ๆ มากขึ้น โดยที่ราคาไม่ใช่อุปสรรคมากเท่ากับที่ผ่านมาอีก
บรรดาบริษัทที่ร่วมกันผลักดันเทคโนโลยีการชำระเงินใหม่ๆ ไปสู่ร้านค้ารายย่อยมากขึ้น ก็ได้แก่ มาสเตอร์การ์ด mPOS ไปจนถึงธนาคารขนาดใหญ่ที่หนุนเรื่องดิจิทัลแบงก์กิ้ง อย่างดีบีเอส สแตนดาร์ดชาร์เตอร์ด และค่ายโทรศัพท์ยักษ์ใหญ่อย่างซิงห์เทล จึงไม่น่าแปลกใจที่ร้านค้าข้างทางหลายแห่งจะเริ่มพบเห็นเครื่องรูดบัตรผ่านโทรศัพท์มือถือกันได้มากขึ้น 
ธนาคารดีบีเอส เพิ่งเปิดตัวระบบ PayLah! ชนิดที่ออกแบบมาเพื่อชาวสิงคโปร์จริงๆ ตั้งแต่ชื่อเรียก เพื่อใช้งานสำหรับกลุ่มธุรกิจเอสเอ็มอีโดยเฉพาะ หลังจากที่เปิดตัวไปเมื่อเดือนที่แล้วก็ทยอยมีปริมาณธุรกรรมเพิ่มขึ้นอย่างต่อเนื่อง โดยราว 1 ใน 3 เป็นการทำผ่านกระเป๋าตังค์ดิจิทัล หรือโมบายวอลเลต ในขณะที่เว็บไซต์มาร์เก็ตเพลสก็ร่วมผลักดันอย่างเป็นระบบเช่นเดียวกัน 
ขณะที่ผลสำรวจเมื่อเร็วๆ นี้ในสิงคโปร์ พบว่า อัตราการชำระเงินผ่านโทรศัพท์มือถือจะขยายตัวถึง 42% ระหว่างปี 2556-2559 หรือโตเป็น 3 เท่าของการเติบโตในตลาดอีคอมเมิร์ซ เพราะบรรดาบริษัทเทคโนโลยีพร้อมใจกันร่วมผลักดันให้เทคโนโลยีการชำระเงินดิจิทัลพวกนี้ เข้ามาเป็นส่วนหนึ่งของธุรกรรมทางการเงินในชีวิตคนปกติ ในทุกการดำเนินชีวิตประจำวันจริงๆ 
ลงลึกถึงเศรษฐกิจทุกระดับในทุกชีวิตประจำวันแบบนี้สิ ถึงเป็นดิจิทัลอีโคโนมีที่มีมูลค่าจริงๆ